græstræ
Græstræ, Xanthorrhoea, slægt i græstræfamilien med ca. 15 arter udbredt i tørre dele af Australien. Det danske navn skyldes den karakteristiske træagtige vækstform med tykke, svagt grenede stammer og tætsiddende, græslignende blade, der er samlet mod spidsen af stænglerne og ved basis har veludviklede bladskeder.
Nogle arter kan blive mindst 350 år og begynder først blomstring efter en lang tilvækstperiode, der kan vare 100 år eller mere. Stammerne udskiller gummiharpiks fra de gamle bladbaser; dette stof, der tidligere af den australske urbefolkning blev benyttet til at fæste spydspidser på skafterne, bruges nu til fremstilling af lak og fernis. Skovbrande, der ofte sværter græstræernes stammer sorte, stimulerer blomstringen, og nogle arter blomstrer først efter at have været udsat for brand.